
	ЭНЭ ДАЙНААС ХААШАА Ч ЗАЙЛАХГҮЙ

	“УЛСЫН ХЭВЛЭЛИЙН ГАЗАР” Улаанбаатар хотноо 1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд)” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЭНЭ ДАЙНААС ХААШАА Ч ЗАЙЛАХГҮЙ

	Орчуулсан  Э. Бүрэнхүү

	1

	Сайдын усан замын буудалд явж буй хүмүүс, үдэгсэд, ачаа зөөгчид үймэлдэн тээш овоорч хөл гишгэх газаргүй байв. Пиг дүүрсэн том хөлөг онгоц Кипр лүү яваад, тэндээс удирдах бүрэлдэхүүн, цөөн ажилчид, архи, «Мальборо» хэмээх янжуур зэрэг хилээр сэм нэвтрүүлэх зүйлстэй хоосон эргэж ирнэ. Мянга мянган хүн онгоцны хойноос даллан хоцорно.

	Бүсгүй «Уйлаад яах вэ?» хэмээн өөртөө хэлж тэсэх гэсэн авч нулимс нь урсан сормуусных нь будаг гоожно. Бүсгүй бүхнийг тунгаан цэгнэж харамсаад байх юмгүй хэмээн боджээ.

	Гаалийн түшмэл түүний паспортад явахыг зөвшөөрсөн тэмдэг дараад буцааж өгчээ. Эх нь цурхиран уйлахад тэр биеэ барин тэсэж, чемоданаа аваад нулимс унагалгүй явав.

	Бүсгүйн суусан хөлөг онгоц түүнийг эх нутгаас нь авч энгүй цэлгэр тэнгис рүү одоход тэр доош буулгүй зогсон хөлгийн ард оволзох хөөсийг харан зогсоно. Бүсгүй тийнхүү асгарах нулимс нүдний хар будгийг угааж хацрыг нь даган урсана.

	... Эргэн тойронд хүн амьтан огт үгүй бөгөөд гагцхүү бүсгүй, залуу хоёулхнаа Узаины эрэг дээр байв. Залуу нь бүсгүйн өөдөөс ширтэхэд түүний амьсгаа нь бүсгүйд хаврын бороо мэт таатай санагджээ. Залуу бүсгүйгээ жигүүр дэвэн авч яваа юм шиг гар дээрээ өргөн явна. Тэгээд унанги мод, сүүдэр хайн олоод сууж амрахаар аяархан буулгав. Бүсгүй залуугийнхаа мөрөн дээр толгойгоо тавин энхрийлж цээжний нь үсийг оролдох бөгөөд залуу нь түүнийг улам чанга тэврэв. Тэр хоёр тийнхүү тэврэлдэхэд залуу хайр сэтгэлдээ уяран хамаг биеэр нь цахилгаан гүйх мэт боловч биеэ барьжээ. 

	Бүсгүй,

	— Дайн хэзээ дуусах бол? хэмээн асууна.

	... Бүсгүйг ийш тийш ажиглан харахад зорчигчид тавцан дээр гарч онгоцонд суухад нь тавьж өгсөн хүрэн цуваа толгой дээгүүрээ нөмөрч янжуураа нэрэхэд хотол хорвоог бүчсэн хав харанхуйд тэдний тамхины гэрэл тод цэг мэт гялалзана.

	Өглөө гурван цагаан завь гарч ирэн хөлөг онгоц руу сум шиг хурдлахад зорчигчид айж сандрав.

	Хөлөг онгоцны ахмад чанга дуугарч.

	— Нөхөд өө, айх явдалгүй! Тэд Ливан руу яваа онгоцыг шалгадаг юм. Харин Ливанаас яваа онгоцыг бол анзаардаггүй юм. Сандрах хэрэггүй гэв.

	Бүсгүй израилийн завинууд зэвсэг, нөхрийнхөө тухай асуултад учир нь олдохгүй зүйлс өчдөг бүсгүйчүүдийг хайдгийг мэддэг байжээ.

	Завинууд онгоцыг дурандаж, пулемёт буугаа хараалан гурав тойроод зайлж одоход айж мэгдсэн олон хойноос нь удтал харав. Гэтэл онгоцны бүр дэргэд усан дээр сүрэг шувуу гэнэт бууж далавчаараа ус цохилоход хурим, шашны баярын үед бууддаг хуучин цагийн шомполь буу дуугарах шиг болжээ.

	Усан цэргийн жинс, цамц, тэнгисийн мандал, тэнгэрийн өнгө цөм цэнхэртэн харагдана.

	Бүсгүй чемоданаасаа цэнхэр алчуураа гарган цамцныхаа дээд талын товчийг тайлж хүзүүгээ ороов.

	Намайг явчихсаныг залуу маань мэдэхээрээ юу гэх бол? Урвалаа, хүүхэд зан гаргалаа, айлаа, тэнэглэлээ ... гэж бодон уурлаж нүд нь гялалзан царай нь барайж зүхэн нулимах болов уу? Гараа зангидан цонхоо хага дэлсээд шархаа боож тайвширдаг болов уу хэмээн бодов.

	Бүсгүй учир холбогдолгүй олон зүйлс дурсан үймэрнэ.

	Хот дээгүүр зэрлэг сум шунгинаж үхэл, жигшлийн үнэр шингэсэн түймэр, дарийн үнэр агаарт ханхална.

	Бүсгүй хоргодох байрнаас гарч тулалдах газрын тэргүүн шугам руу исгэчин шуугих суман дундуур шуудай элс, хэмхэрхий эд агуурс, үхсэн хүүрт таварцаглан нэг газраас нөгөө рүү явсаар байв.

	Залуу тэмцэл тулалдаанд туйлдсангүй, хайр сэтгэл нь гундсангүй. Тэр цэлмэг өдөр нарийн гудамжаар яван шил хүйтэн пиво уухаар кафед очих бөгөөд харин үдэш их тэнгисийн гүнээд нар хэрхэн жаргаж хурц туяа нь алгуур бөхөхийг харахаар Узаи, Хальда хоёрын хоорондох эрэг рүү машинаар давхина. Тэр үед залуу бүсгүйгээ байн байн тэвэрч, аяархан үнсэн ирээдүйн тухай, хүүхдэд хайртай зэргээ өгүүлнэ.

	Бүсгүй нь:

	— Чи энэ хар тамаа сахиж суух юм уу? хэмээн үе үе асууна.

	Залуу асаагуураа ажиллуулангаа:

	— Энэ дайнаас хаашаа ч зайлахгүй. Эцсээ хүртэл хамгаалж, амьдрах л болно. Үүнд итгэхгүй хүн бол галд сүйрнэ гэнэ.

	Бүсгүй байн байн дуугүй уйлна. Тэгээд тэд тэргүүн шугам руу дахин эргэж очно.

	Тэдний хөлөг онгоц руу нэг жижиг онгоц хүрч ирэхэд нэг эрэгтэй чанга дуугарч,

	— Хөөе, нөхөд өө, та нарын замд израилийн завь тааралдав уу? хэмээн асуув.

	Бүсгүйг тавцан дээр зогссон харчуул руу харахад нүдэнд нь нулимс аяндаа мэлтгэнэв. Түүнд тэр мөчид залуугийн нь царай харагдаж, дуу нь сонсогдох шиг болжээ.

	Бүсгүй тэдэнд «би та нартай хамт авъя. Би түүнийхээ хөлсийг арчиж, аяга кофе цуг ууж, шингэх нарыг хоёул сонирхон харах гэсэн юм. Тэр нэг шөнөөс хойш сэтгэл минь их зовдог болов» гэж хашхирах шахжээ.

	... Тэр шөнө бүсгүй ихэд айж, сэтгэл нь түгшжээ. 

	Бүсгүй

	— Бид тал бүрээсээ бүслүүлчихлээ гэхэд залуу гунигтайгаар:

	— За, бид бүр байх газаргүй боллоо. Узаинхаа элсийг хүртэл алдах нь гэж өчив.

	Бүсгүй залуу руу харалгүй,

	— Чи айж байна уу? гэхэд залуу бүсгүй рүү бас харалгүй.

	— Дайн, бүслэлтээс айхгүй хэн байдаг юм бэ? гэв.

	— Тэгвэл чи яах гэж байлддаг юм бэ?

	— Бүсэлсэн, бүслэгдсэн ялгаагүй цөм эмээдэг юм. Харин айснаа хэн ч ил хэлдэггүй юм. Хэн айхаа амархан боливол тэр ялдаг юм. Түүнийг хүмүүс эрэлхэг явдал гэж үздэг юм.

	Залуу бүр бодлогоширсноо,

	— За чи одоо харь гэв.

	— Чи өөрөө яах юм бэ?

	— Би байлдааны талбар луу эргэж очлоо. Хожим боломж гарсан үед уулзъя.

	Залуу бүсгүйг гэрт нь хүргэж өгөн чанга тэврээд эргэж харалгүй цааш одов. Тэр шөнө бүсгүй явахаар шийджээ.

	Түүнийг Кипр арлын Лимасолын усан замын буудалд очиход нь Хадия тосож авчээ. Лимасол хотод нутгийнхан нь дүүрэн байжээ. Хадия зочид буудлынхаа өрөөнд оронгоо,

	— Кипрт ч сайхан даа. Гэхдээ их удахгүй биз дээ гэв. 

	Тасалгаанд намуухан хөгжим эгшиглэж, үнэртэй ус ханхална. Хадия хаалгаа хаагаад хөшгөө татав.

	Бүсгүйг сэрүүцэж амрахаар хүйтэн усанд ороод гарч ирэхэд Хадия дан цамцтай, хятад шаазан шиг гуяа ил гарган нааш цааш холхиж байв. Хадия хаана ч явсан гэртээ буй эзэгтэй мэт байна. Сум нэвтрэхгүй бетон хананы цаана бүгж, гал дайнаас зугтсан олон зуун өрх дамжсан тавдугаар давхар дахь өрөө Хадияд гэрийг нь орложээ. Хадия,

	— Юм уух уу? гэж бүсгүйгээс асуугаад хариу дуугараагүй байтал нь шилэн аяганд архи хийж өгөв. Бүсгүй «Хадия надаар юу ч хэлүүлэлгүй хамаг юмыг маань шийдэж байна. Санаа зоволтгүй. Хадия намайг явах нь зүйтэй гэж зөвлөхдөө аятай ажил олох болтол бүх зардлыг маань даана гэж бичдэг байгаа» хэмээн бодов.

	Хадия орон дээрээ сунайн хэвтээд,

	— За, тэнд ямаршуу байна вэ? Сонин сайхан юутай вэ? гэхэд бүсгүй,

	— Өдөр бүр буудаж өчнөөн хүн сүйрч байгаа. Өлсгөлөн болоод харин израилийн завинууд... гэв.

	— За, болно! Би чамаас наадахыг чинь асуугаагүй. Элдэв аюулын тухай сонсох хүсэл алга. Радио, сониноор наадахыг чинь л тувт ярьж, бичиж байгаа. Манай зочид буудал ямар байгаа вэ? гэхэд нь бүсгүй,

	— Би чамд өөдтэй юм ярьж даанч чадашгүй. Буудлын маань хамаг тавилгыг хэмхчиж, цонхыг нь хагалаад, хаалгыг нь тэлээд хаячихсан. Тэр овоорч хөвөрсөн юман дотор хүүхдүүд үймэлдэн, хотоор галзуу юм шиг сүлжилдэж байдаг даврагсад, сумнаас зайлсхийн нуугддаг юм гэв.

	Хадия орноосоо огло харайн босож, аягатай архиа авч ганц амьсгаагаар хөнтрөөд янжуураа татсанаа ахин гэнэт чанга дуугаар 

	— Ер нь галзуурмаар болжээ! Чи намайг удахгүй галзуурах гэж байгааг харж байгаа биз дээ? гэв.

	Хадия, Бейрутийн нуранги дээр тоглож буй хүүхдүүд гэгч эгнэшгүй эрс тэс зөрөөтэй ажээ.

	Хадия унтжээ. Харин бүсгүй унтаж огт чадсангүй. Цонхоор харагдах том уулын энгэрээр нэг жижиг хар юм хөдөлнө. Тэр алгуур ойртон томорсоор харагдав. Тэр нь нэг морьтон байв. Түүнийг үнсэн саарал үүлсийн сүүдэр бүчив. Чухам хаанаас харвасныг бүү мэд, олон сум нисэн ирж, зарим нь замдаа унана. Харин зарим нь морьтны нуруунд зоогдоход шархнаас нь цус садран асгарав.

	Морьтон ойртож ирэв. Бүсгүй түүний бор царайг ажиглан харсаар залууг танив. Залуу тагт руу дөхөж ирээд инээмсэглэн,

	— Гол нь бидний айсныг хүн мэдэхгүй л байвал болно... гэв.

	Залуугийн хацрыг даган хөлс нь асгарна. Тэр ядарч, шаналан туйлджээ.

	— Амарч үз. Өлс өө биз дээ? гэж бүсгүй асуухад залуу,

	— Тэглээ хэмээн өчив.

	— Чи минь хэдий болтол ингэж явах юм бэ? гэж бүсгүй гунигтайяа асуухад залуу,

	— Айх юмгүй болтол ингэж явна гэв.

	— Айдас эцэслэх цаг заяах болов уу?

	Залуу инээмсэглэхээ больж мориндоо мордон давхиж дахин бяцхан хар цэг мэт жижгэрэн холдов.

	Бүсгүй залууг өлөн яваа, эргэж ирээч гэж хойноос нь дуудсан боловч цуурайнаас өөр юм сонсогдсонгүй. Залуу нуруундаа зоогдсон сумаа суга татан авч харвасан дайсны өөдөөс шидлэв.

	Бүсгүй айж тэвдэн залуугийн хойноос ухасхийв...

	Хадия орноосоо босон харайж,

	— Тэнгэр минь! Юу бол оо вэ? хэмээн бархирав.

	Бүсгүйг юу зүүдлээ вэ хэмээн өглөө Хадия асуухад тэр,

	— Юу ч зүүдлээгүй... Би Бейрут руу буцлаа гэв.

	Хадия,

	— Чи солиорчээ! гэхэд бүсгүйн нүдэнд нулимс мэлтгэнэн

	— Би мэдэж байна аа гэв.

	Бүсгүй уйлахгүйг хичээн цонхоор ширтэн хүүхдүүд, бүслэлт дуусах үе, кофе, «Дбибу» хэмээх кафед уусан хүйтэн пиво, Бейрутийн нар мишээсэн Узаи дахь усанд ордог газар, таатай намуун тэнгисээ дурсав.

	Бүсгүй чемодандаа юмаа хийж, буцах мөнгөө базаасан хэр нь уйлжээ.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	- хэвлэгдсэн номыг цахим хэлбэрт оруулах,

	- цахимд оруулсан номыг ариутган шүүх,

	- цахим технологийн тоног төхөөрөмж авах,

	- цахим номын санг өргөжүүлэх,

	- цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд) номын ОРШИЛ

	Дэлхийд 80 гаруй сая араб байдаг бөгөөд тэдгээр нь Өмнөд Ази, Хойд болон Зүүн Хойд Африк, Арабын хойгт голлон амьдардаг ажээ.

	Арабчуудын ихэнх нь Египет, Алжир, Ирак, Ливан, Ливи, Кувейт, Марокко, Саудын арав, Сири, Судан, Сомали, Тунис зэрэг оронд оршин суудаг юм.

	Арабын орнууд нь утга зохиолын түүний дотор аман зохиолын баялаг өв уламжлалтай бөгөөд үлгэр домог, зүйр цэцэн үг, яруу найраг дээр үеэс эхлэн их хөгжин өргөн дэлгэрчээ.

	Харин орчин үеийн утга зохиолд чухал байр эзэлдэг өгүүллэг нэлээд хожуу XIX зууны хоёрдугаар хагаст бий болжээ.

	Арабын өгүүллэгийг араб дахины сонгодог зохиол Европын орнуудын болон оросын зохиолчдын өгүүллэгийн нөлөөгөөр үүсэж хөгжсөн гэж үздэг юм.

	Арабын өгүүллэгийг үүсгэн хөгжүүлэхэд Египетийн зохиолч ах дүү Теймур, Ливаны зохиолч Амин Рейхани, Жубран Халиль Жубран, Михаил Нуайме нарын зэрэг олон мастер их хувь нэмэр оруулжээ.

	Арабын өгүүллэгүүд нь харийн булаан эзлэгчид, нутгийн харгис этгээдүүдийн эсрэг арабын ард түмний хийж байгаа шударга тэмцэл, хүн амын өргөн давхаргыг хамардаг тариачид, ажилчид, зарц нарын амьдралыг тод томруун харуулдаг юм.

	Арабын өгүүллэгүүдийн нэг онцлог нь нийгмийн тэгш бус явдал, олон жилийн уламжлалт хоцрогдсон ёс суртахуун, зан заншил, ялангуяа бүсгүйчүүдийн эрх мэдэлгүй байдал, тэдгээрийн бэрх амьдрал шударга тэмцлийг өргөн дэлгэр үзүүлдэгт оршино.

	Арабын өгүүллэгүүдийг тэмцэл, уянгыг чадамгай хослуулдаг онцлогтой гэж үздэг ажээ.

	Арабын утга зохиолын үндэслэгчийн нэг Жубран Халиль Жубраны зохиол «Бан нутгийн Марта» хэмээх өгүүллэгээр нэрлэсэн энэхүү номд Арабын арван дөрвөн орны сонгодог болон орчин үеийн нэрт 42 зохиолчийн 40 гаруй өгүүллэгийг оруулав.

